**Cercei de ziua mea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În cireș copil în buze

M-am suit vârsta uitând-o

Și-mi șoptea vântul prin frunze

O poveste fremătândă.

Înghițeam flămând cireșe

Și cu sâmburi câteodată,

Peste haturi megieșe

Parcă-s umbră furișată.

Mă-mbăta mireasma care

A copilărie-aduce,

Iară vremile-mi amare

Se-necau în sucul dulce.

Și-s numaidecât cerceii

Ritualice pretinderi,

Clătinați ca clopoțeii

Ca simboluri de deprinderi.

Zarea se lărgea din strâmtă

Așteptând să fie spartă

Fără dorul să presimtă

Iar și iar venind la poartă.

Undeva o ciocârlie

Îndulcea văzduhu-n unde...

Draga mea copilărie,

N-ai putut a te ascunde

Undeva mai strâns în minte,

După inimă pitită

Fără gânduri și cuvinte,

Veselă și fericită?..

Simulez că se întâmplă

Basmul repezit în joacă,

Dar cerceii lângă tâmplă

Tremură de promoroacă.

Victor Bragagiu